《迈陂塘 初月含树凉云动帘遥夜坐疏翠吟楼仿佛记斟酌桥媚波风景》
清代·姚燮

荡鳞云、夕天如卵，琼光交上明绮。红樨花瘦香藤络，月挂眉弯纤翠。

愁恁睡。更凤子啼残，隔院闻箫吹。微飔动矣。转晶插无声，一萤溜碧，清露悄焉坠。

撩人忆，当年媚波楼底。灯屏邀坐双髻。醉听团扇桃根曲，暗拍钗梁唱起。

还共倚。向桐叶阑干，领略些秋味。韶华似水。定浣到罗衫，旧时酒点，点点换新泪。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。